ተኪኤ'ምበኣር ብዛዕባ'ቲ ሽዑ ዝነበረ ጨካን እዋን - ጥፍኣት፡ ማእሰርቲ፡ ክሳራታት፡ ሓጎጽጐጻት፡ ናይ ሕልናን ኣእምሮኣውን ነውጺ - ብምዝካር ሰብ ጠኒኑ ኣብ ሓዊ ዝኣትወሉ ዝነበረ እዋን'ዩ ኣዘንትዩ። እዚ ዛንታ'ዚ ምስ ዛንታ ብረታዊ ቃልሲ ይተኣሳሰር'ምበር ብመሰረቱን ዓይነቱን ካብኡ ዝተፈልየ ኢዩ። ብሓጺሩ፡ ኣብ ሓሳብ ኤርትራውያን ኣምር-ሃገራውነት ከመይ ኢሉ ከም ዝሰረጸ፡ ሃገራውያን ቅድሚ ንሜዳ ምውጾኦም እንታይ ዓይነት ዕዳ ከም ዝኸፈሉ፡ ኤርትራውያን ከኣ ተለኻኺሞም ኣብ መዋጥር ኣትዮም ክነሶም ኣስናኖም ነኺሶም ንዅሉ ውሒጦም ከመይ ኢሎም ከም ዝሓለፉዎ ዘዘንትቱ መጽሓፍ'ዩ። "ካብ ሪቕ-ሕፍንቲ" ማለት "ዕማኾ ናይ'ቲ ዓቢ ታሪኽ" ከም ማለት'ዩ። እታ መጽሓፍ ተኪኤ ኣብ ጕዕዞ ህይወቱ ዘጓነፎን ዝተሞኰሮን ሓቀኛ ተዘክሮታቱ እያ ሓቚፋ ዘላ። ኣብ መእተዊ እታ መጽሓፍ ተኪኤ፡ ኣፈይ ትም ኢሉ - ኢደይ ክኰላለስሉ፡ ህይወት ዝኸፈለ ከሎ - ናይ በዓል ዕዳ ኣውሎ፡ ክሳብ መዓስ!
